3 groot sake hervat Maandag in Kaapse howe | Netwerk24
3 groot sake hervat Maandag in Kaapse howe
Deur Jackie Kruger 27 Januarie 2020 05:51
Drie groot sake hervat Maandag in die Kaapse howe.
Jolene Alterskye Foto: Facebook
Die verhoor van die veroordeelde moordenaar Jason Rohde se voormalige vriendin, Jolene Alterskye, is tot Maandag in die Kaapse landdroshof uitgestel.
Alterskye word van crimen injuria aangekla vir aanmerkings wat sy op sosiale media gemaak het oor die regter wat Rohde in Februarie verlede jaar tot 20 jaar gevangenisstraf gevonnis het vir die moord op sy vrou, Susan, asook die speurders wat die saak ondersoek het. Rohde is in Desember verlede jaar vrygelaat op borgtog met streng voorwaardes nadat die appèlhof in Bloemfontein vroeër toestemming gegee het dat hy teen sy vonnis mag appelleer.
Meghan Cremer Foto: Verskaf
Die drie beskuldigdes in die moord op die perderuiter Meghan Cremer – Jeremy Sias (27, Charles Daniels (38) en Shiraaz Jeftha (34) – verskyn Maandag in die landdroshof in Athlone.
Sias staan tereg op aanklagte van moord, roof met verswarende omstandighede, motordiefstal en regsverydeling. Die ander twee staan tereg op aanklagte van motordiefstal en regsverydeling. Hulle is vroeër borgtog geweier.
Sias het Cremer na bewering op 3 Augustus 2019 vermoor. Sy is op 4 Augustus as vermis aangemeld. Sias het as 'n staljong gewerk op die Vaderlandsche Rietvlei-perdeplaas in Philippi waar Cremer gewoon het.
Haar lyk is op 8 Augustus in 'n sandmyn gevind en haar motor in die besit van Daniels en Jeftha. Die staat het vroeër onder meer aan die hof gesê daar is by Sias se huis beslag gelê op twee selfone en 'n handsak wat as Cremer s'n geïdentifiseer is.
Karabo Tau Foto: Verskaf
Karabo Tau (18), voorheen 'n leerling aan die Claremont High School in Kaapstad, verskyn Maandag in die landdroshof in Bellville op 'n aanklag van ontvoering.
Sy het na bewering die twee maande oue Kwahlelwa Tiane, een van 'n tweeling, op 15 Januarie uit sy ma se sorg gesteel. Die baba is nog nie gevind nie. Tau bly in aanhouding.